
הצעת חוק אגרות והיטלים למימון מערכות בחירות פנימיות במוסדות מפלגתיים,        התשס"ג-2003 של חבר הכנסת אופיר פינס-פז, פ/301

היו"ר מיכאל איתן:

	אני מבקש לפתוח את ישיבת ועדת החוקה, חוק ומשפט. על סדר-היום הצעת חוק בקריאה טרומית.

אברהם בורג:

	 אולי נצביע, ואחרי כן נעשה את הדיון.

היו"ר מיכאל איתן:

	זה בדיוק מה שאני מתכוון להציע. אמרתי כאן לא פעם, ואני חוזר ואומר פעם נוספת, שאני מבקש לקיים דיונים מהירים מאוד בשלב הטרומי, ונראה לי שזאת דוגמה קלאסית של הצעת חוק, שאני לא חושב שיהיו לגביה הערות מיוחדות או השגות. אם יש, אני מוכן לשמוע בקצרה, וניגש להצבעה.

סיגל קוגוט:

	ודאי שיש הערות על הנוסח הזה.

אופיר פינס-פז:

	 מיקי איתן, לצערי, נאלצתי לוותר על מחצית מהצעת החוק. טומי לפיד רצה להתנגד לחוק, ואז טומי לפיד אמר לי לצלצל ליהושע שופמן, דיברתי אתו. הוא אמר לי שלגבי אגרות והיטלים יש הגיון, אגב, גם עושים את זה - הליכוד עושה את זה, אנחנו עושים את זה. אתה רוצה להתמודד לכנסת, תעזור גם לממן. זה התקבל עד תקרה מסוימת.

	לגבי הצד השני, שאומר שנגבה גם לגבי כינוס מוסדות מפלגתיים, אם רוצים, אסור. למשל, כשאתה מכנס את ועידת מפלגת העבודה, היום היא 4,000 איש, אתה מבקש מכל חבר 10 שקלים, ואסור.

יהושע שופמן:

	זה לא אסור. זה ייספר מתוך ה-1,900 שקלים.

סיגל קוגוט:

	זה ייספר יחד עם הסכומים השנתיים שמותר לו לשלם.

אופיר פינס-פז:

	 אגב, אין לי בעיה שזה ייספר מתוך התרומה הכללית, אבל שיהיה כתוב שמותר לעשות את זה.

יהושע שופמן:

	אין צורך. זה כתוב בחוק המפלגות.

אופיר פינס-פז:

	נאלצתי לוותר על החלק השני, אלא אם כן משרד המשפטים מתחרט.

יהושע שופמן:

	מה שביקשת כתוב בחוק: "אפשר שיהיו הכנסות במפלגה, דמי חבר ומגביות בקרב חברי המפלגה, במסגרת הסכומים המותרים בחוק המימון". תרצה לקחת 10 שקלים, 100 שקלים, זה אפשר.

סיגל קוגוט:

	זה סעיף 25 לחוק המפלגות: "לא יהיו למפלגה הכנסות לבד מאלה", ואחד מהן זה דמי חבר ומגביות.

אברהם בורג:

	 כדי שתהיה כאן הגינות בדיון, שלא יגידו אחרי כן נושא חדש, שבדיון, בהצעה בקריאה ראשונה, נכלול גם את הנושאים שנשמטו, שאם נגיע עליהם להסכמה, לא תהיה בעיה.

היו"ר מיכאל איתן:

	לא נשמיט כלום.

סיגל קוגוט:

	למעשה, ההסכמות של חבר הכנסת פינס מחייבות לשנות את הנוסח הזה. דבר ראשון, שיהיה כתוב שההכנסות הנוספות, שאתה גובה, שהן לא ייחשבו תרומה, הם לא במסגרת ה-1,900 שקלים, יהיו על ארגון בחירות פנימיות. ודבר שני, שתקבעו עכשיו את התקרה.

היו"ר מיכאל איתן:

	נעשה את זה אחרי הקריאה הראשונה.

סיגל קוגוט:

	לא, אתה לא יכול להעביר בקריאה ראשונה הצעת חוק שאדם יכול לבוא ולתת מיליון שקלים בשביל ארגון פריימריז.

היו"ר מיכאל איתן:

	אף אחד לא מציע את זה.

סיגל קוגוט:

	לא כתובה פה תקרה.

היו"ר מיכאל איתן:

	תהיה תקרה. אחרי הקריאה הראשונה נקבע תקרה. למה אי-אפשר לקבוע אחרי הקריאה הראשונה תקרה?

סיגל קוגוט:

	למה שלא תקבע עכשיו משהו שנראה לך הגיוני, שיתחום את ההצעה? אחר כך תדון בזה.

אברהם בורג:

	 יעלה יושב-ראש הוועדה ויציע את ההצעה לפני המליאה, יציגו את העיקרון ויגידו שבקריאה הראשונה הם רוצים לשמוע את חוכמתם של חברי הכנסת, בעלי הניסיון, שיזרקו מה שהם חושבים לגבי התקרה.

סיגל קוגוט:

	תגידו עכשיו משהו.

אברהם בורג:

	 אין לי מושג, אני צריך לשמוע את חברי הכנסת.

סיגל קוגוט:

	אז תשנה. גם אם במקום 1,000 תקבע 3,000, עדיין ברור שזה כמה אלפים ולא עשרות אלפים.

אברהם בורג:

	 אני באמת רוצה לשמוע את חברי הכנסת, ואני אגיד לך למה. אני בפריימריז לא מוציא גרוש, אגורה.

סיגל קוגוט:

	אתה לא מוציא גרוש, אבל אחרים כן.

אופיר פינס-פז:

	 איזה פריימריז?

אברהם בורג:

	 בבחירות הפנימיות. אני לא מוציא אגורה, יש חברי כנסת שמוציאים מיליארדים.

אופיר פינס-פז:

	כשרצת לרשות המפלגה לא הוצאת כסף?

היו"ר מיכאל איתן:

	כן, אבל מדובר על בחירות פנימיות במוסדות המפלגה.

היו"ר מיכאל איתן:

	 לזה הכוונה.


סיגל קוגוט:

	ההצעה היא לא כמה אתה מוציא בפריימריז.

אברהם בורג:

	 את רוצה לקבוע גבול.

היו"ר מיכאל איתן:

	אם אתם אומרים שהישיבה לא חוקית אם היא לא נמשכת לפחות חצי שעה, אני אשב אתכם, תדברו מה שאתם רוצים, יש לי זמן. סיגל קוגוט, למה את כל כך להוטה בעניין הזה?

סיגל קוגוט:

	משום שאם לא תגדר את חוק המימון, הוא ייפרץ.

היו"ר מיכאל איתן:

	אם חוק עובר בקריאה ראשונה, מותר לי לשים מגבלה גם בהכנה לקריאה השנייה והשלישית.

אופיר פינס-פז:

	 סיגל קוגוט, מה את רוצה?

סיגל קוגוט:

	שתחליטו על תקרה.

אופיר פינס-פז:

	 10,000 שקלים.

היו"ר מיכאל איתן:

	אני לא רוצה לקבוע, למה אני צריך לקבוע עכשיו 10,000?

סיגל קוגוט:

	משהו לכאורי.

היו"ר מיכאל איתן:

	אני לא רוצה לקבוע לכאורה. הוא צודק בורג, אני רוצה לשמוע.

אברהם בורג:

	 אני רוצה לשמוע כמה מפלגות צריכות. אני טוען שבאגודת ישראל הכי יקר להיבחר לכנסת. אני רוצה לשמוע כמה הם צריכים, איך זה עובד. אין לי מושג איך עובדות מפלגות אחרות, אני יודע איך עובדת רשימה ארצית במפלגת העבודה, אני לא יודע שום דבר אחר חוץ מזה. תנו לי להקשיב.

היו"ר מיכאל איתן:

	החוק הזה לא מכוון להקל על ההוצאות הלגיטימיות והבלתי-לגיטימיות של המועמדים. החוק הזה נועד להקל על קופת המפלגה כשהיא באה לארגן, למשל, ועידה פנימית. היום זה לא דבר של מה בכך, מפלגות גדולות, זה יכול להיות מיליונים. באה מפלגה ואומרת: אנחנו במצב כספי קשה, אנחנו צריכים להחזיר חובות--

אופיר פינס-פז:

	 לא רוצים לקחת מהמדינה.

היו"ר מיכאל איתן:

	--ואנחנו רוצים שכל אחד שיש לו אינטרס להיות מועמד, שהוא יממן את ההוצאה הזאת של המיליונים. כל אחד יממן חלק קטן, כי יש אלפי מועמדים בכל הארץ.

אברהם בורג:

	 אני לא מתנגד לעיקרון, אני טוען שהעלות של ארגון בחירות, בכל מפלגה שונה, מסיבות כאלה ואחרות. אני, למשל, אריב עם מפלגת העבודה ואגיד: זה לא עולה כל כך הרבה לארגן פריימריז, אבל בגלל הרצון שלה לצמצם את הגירעון בקופה היא רוצה גבול גבוה. לעומת זאת, באגודת ישראל, אם אתה לא תורם מיליון שקלים מכיסך לישיבה הנכונה, הלך עליך. 

היו"ר מיכאל איתן:

	זה לא עולה למפלגה כשתרמת מיליון שקלים.

אברהם בורג:

	 אני צוחק. מה שאני אומר, שאני רוצה להקשיב למפלגות. אני לא מכיר את השיטה הפנימית. אני אקבע כאן גבול, ואני לא אוכל לזוז.

היו"ר מיכאל איתן:

	במסקנה, אני אתך.

נורית ישראלי:

	אנחנו מבקשים שיהיה סף ומבקשים לראות את הנוסח.

סיגל קוגוט:

	הסעיף היום אומר: "לא יהיו למפלגה הכנסות לבד מאלה", ומפרט. בין יתר הדברים ייתווסף סעיף 3(א) שיאמר: סכומים הנגבים ממועמדים בבחירות פנימיות, כהשתתפות בכיסוי הוצאות המפלגה וארגון בחירות מקדימות למוסדות מפלגתיים", ואז אפשר, או בחוק המימון או כתוספת לסעיף הזה, ש"סכומים אלה לא ייחשבו תרומה לעניין חוק המימון".

יהושע שופמן:

	צריך לקבוע סכום שלא יעלה על איקס.

סיגל קוגוט:

	הם לא רוצים לקבוע את התקרה.

נורית ישראלי:

	תכתבי "בסכום סף שייקבע".
אופיר פינס-פז:

	 מקובל.

היו"ר מיכאל איתן:

	למה אתה נכנע להם?

רשף חן:

	 נקבע משהו שרירותי, ובין הקריאה השנייה והשלישית נקבע סכום.

היו"ר מיכאל איתן:

	רבותי, יש לי שאלה אליכם: אתם חברי כנסת? זו לא בעיה מקצועית, זו בעיה של שיקול דעת. יש לכם שיקול דעת, גמרנו. שמענו את אנשי המקצוע, הם רוצים שננקוב במספר. אנחנו לא מחויבים. אנחנו יכולים להצביע, אחד יכול להצביע בעד, אחד יכול להצביע נגד. אני רואה שכולנו בעד שלא יהיה כרגע כתוב. כולנו בעד ההצעה, ונדון עליה בקריאה ראשונה.

סיגל קוגוט:

	אני יכולה לפחות בדברי ההסבר לכתוב שבהמשך ננקוב מספר?

היו"ר מיכאל איתן:

	עצמאות של חברי הכנסת אני לא אשיג פה בכל מקרה.

סיגל קוגוט:

	זה לא לגיטימי בדברי-ההסבר לכתוב את זה?

היו"ר מיכאל איתן:

	תכתבי. זה נורא חשוב. בלי זה היום אי-אפשר היה להעביר את הצעת החוק. זו בסך-הכול הצעת חוק לקריאה ראשונה. הממשלה מביאה הצעות חוק לקריאה ראשונה, ואחר כך, בקריאה שנייה ושלישית, משנים אותן מקצה אל קצה.

רשף חן:

	 לדעתי, כל חברי המפלגה שלי יצביעו נגד הצעת החוק הזאת אם לא יהיה פה עכשיו סכום, והם יצביעו בעד הצעת החוק הזאת אם כן יהיה סכום.

יולי תמיר:

	 אנחנו לא חושבים על המפלגה שלך.

רשף חן:

	 יש הבדל אדיר אם הופכים את זה למסלול להזרמת תרומות למפלגה- - -

היו"ר מיכאל איתן:

	זה לא מסלול להזרמת תרומות.

רשף חן:

	 אם כך, תקבע סכום. תקבע עכשיו איזה סכום שאתה רוצה.

היו"ר מיכאל איתן:

	אני לא רוצה לנקוב סכום. יש ויכוח על הסכום, ואני לא רוצה לנהל אותו עכשיו. אני בעד סכום נמוך, ויש כאלה שרוצים סכום גבוה. 

רשף חן:

	 תקבע עכשיו משהו שרירותי.

היו"ר מיכאל איתן:

	זה יקלקל יותר מאשר יעזור.

רשף חן:

	 אני לא יכול להצביע בעד זה בלי סכום.

אברהם בורג:

	 שינוי לא יצביעו בעד, אני לוקח את הסיכון. אל תצביעו. אתה מאיים עלי? אני לא רוצה לקבוע סכום, אני לא יודע איך מפלגות עובדות.

רשף חן:

	 אני לא מאיים על אף אחד. מספיק להשתמש בסגנון הזה.

נורית ישראלי:

	יש שתי דרכים לבסס את הרעיון של סכום סף. הראשונה, לקבוע סכום סף מסוים; והשנייה, להגיד שיהיה סכום סף, ולא לקבוע מהו. אם יש הסכמה לחלופה השנייה, למה לא לעשות אותה?

סיגל קוגוט:

	סתם לכתוב "בסכום שייקבע", ולא לכתוב מי יקבע?

אופיר פינס-פז:

	 ועדת החוקה תקבע.

אברהם בורג:

	 אפשר לחשוב שמדובר כאן על ערמה של גנבים, שרוצים עכשיו ניסוח שיאפשר לנו לעלות לקריאה ראשונה, כדי לרדת, לשנייה לגמור כאן הסכמות מה יהיה הסכום.

סיגל קוגוט:

	האם אתם מסכימים להצעה של נורית ישראלי?

אברהם בורג:

	 אמרתי לך כבר לפני חצי שעה.

סיגל קוגוט:

	כנראה לא הבנתי.

	אני מוסיפה לנוסח: "בסכום שלא יעלה על _____ לשנה". אני לא אגיד מה הסכום.

ניסן סלומינסקי:

	החוק שנמצא בפנינו הוא שונה ממה שאת מקריאה.

היו"ר מיכאל איתן:

	אופיר פינס, כתנאי להעברה להכנה לקריאה ראשונה, הסכים שהנוסח ישונה בשתי נקודות. היה על זה כאן כבר דיון קצר.

ניסן סלומינסקי:

	 אפשר יהיה אחר כך להחזיר את הנוסח המקורי.

היו"ר מיכאל איתן:

	זה לא יהיה פייר. אבל אני לא מוכן ברגע זה לשלול את סמכויות הוועדה, כתוצאה מהסכם פרטי בין מציע הצעת חוק לבין השר הנוגע בדבר. זה לא מחייב את הוועדה.

אופיר פינס-פז:

	 זה לא מדויק.

היו"ר מיכאל איתן:

	עם כל הכבוד, אתה יכול להמשיך את הצעת החוק כל זמן שהיא בקריאה טרומית. אחרי שהיא עוברת לקריאה ראשונה, אתה מאבד שליטה.

סיגל קוגוט:

	הוא יכול עדיין למשוך אותה, עד שמניחים אותה לקריאה שנייה ושלישית.

אופיר פינס-פז:

	 הייתי מנסח את דבריך אחרת. הייתי אומר שלא צריך לשלול דיון בוועדה, ויכול להיות שהממשלה גם תשתכנע שמה שאנחנו מציעים זה לא אסון גדול.

סיגל קוגוט:

	הנוסח שיעלה לקריאה ראשונה: "(1) בחוק המפלגות, התשנ"ב-1992, בסעיף 25(א), בפסקה  (1), בסופה יבוא: סכומים הנגבים ממועמדים בבחירות פנימיות, כהשתתפות בהוצאות המפלגה לארגון בחירות מקדימות למוסדות מפלגתיים, שלא יעלו על _______ ₪ בשנה; (2) בחוק מימון מפלגות, התשל"ג-1973, בסעיף 8, בסופו יבוא: סכומים אלה לא ייחשבו תרומה לעניין חוק המימון".

היו"ר מיכאל איתן:

	רבותי, מי בעד העברת הצעת החוק להכנה לקריאה ראשונה, על-פי הנוסח שקראה סיגל קוגוט?

הצבעה
בעד - פה אחד
אושר להעלות את הצעת חוק אגרות והיטלים למימון מערכות בחירות פנימיות במוסדות מפלגתיים, התשס"ג-2003 לקריאה ראשונה, בכפוף לנוסח שנקרא.

היו"ר מיכאל איתן:

	 הצעת החוק אושרה פה אחד.

הישיבה ננעלה בשעה 08:25





